Talk:Design pool

Der er for nogle sket et paradigmeskift i designerens rolle. Hvor det førhen mestendels handlede om at forskønne i form af kunsthåndværk, har design nu taget en retning som indebærer eksempelvis sociologisk research, med en dybdegående forståelse for forskellige professioner og kulturer. Designeren indgår i stigende grad i et interdisciplinært samarbejde hvor fokus er kommunikation og formidling. Designeren skal være i stand til at oversætte viden til et forståeligt "sprog" som er møntet på målgruppen. Begreber som "human-centered design", "human to computer interaction", implementering, strategi, scenarie og innovation er ikke til at overse i dette nye paradigme indenfor design. Dette betyder altså, at designeren skal kunne begå sig i både tværfagligt og globalt regi for at kunne danne indblik samt overblik og dermed skabe en total løsning på en problemstilling. Designeren kan dermed bevæge sig indenfor forskellige rammer og sættes altså ikke i bås, men fungerer som facilitator for proces, kommunikation, samarbejde og produktion.